次韻和李寔父焰火行
作者：舒岳祥
朝代：宋

paragraphs: 山樵夏斬樗櫟枝，受盡日炙兼風吹。
天寒歲晚見功用，春透肝鬲連腰肢。
一室暖香勝樺燭，破衲紉縫針線續。
牀頭甕子新篘成，翁媼分虀小筵席。
山家此樂無厭時，何須玉筍扶金巵。
我亦平生知此味，今年此味奇更奇。
山中低厂編錯薪，不知山外飛氛塵。
一塵一窩榾柮老稚均，此時痛快出苦辛。